google/wiki40b huggingface dataset:
Senkningsreaksjon

Senkningsreaksjon (SR) eller ofte bare kalt senkning er en blodprøve som gir et uspesifikt mål for inflammasjon (betennelse) og blir ofte brukt i screening-tester i undersøkelse av pasienter.
For å utføre testen må blod tilblandet koagulasjonshemmer, (oftest sitronsyre) plasseres i et tynt rør i stående stilling. Deretter måles hastigheten som erytrocyttene (røde blodceller) synker med, og svaret leses av etter en time. Da blodcellene ikke synker i et konstant tempo, kan man ikke måle i en halvtime og gange med to eller la det stå to timer og dele på to. Man må lese av etter en time. Alternativt må man standardisere prosedyren. Svaret opplyses i antall mm per time.
Når man har en betennelsesreaksjon i kroppen vil den høye andelen av fibrinogen i blodet føre til at de røde blodcellene lettere klistrer seg til hverandre. De røde cellene danner "pengeruller" (fransk rouleaux) som faller raskere enn røde blodceller som ligger enkeltvis.
SR blir økt av en hvilken som helst betennelse uavhengig av årsak og lokalisasjon. Den normale SR er litt høyere hos kvinner og er høy hos gravide.
Testen ble oppfunnet i 1897 av den polske doktoren Edmund Biernacki. I 1918 gjorde den svenske patologen Robin Fåhræus krav på samme oppfinnelse.

Bruk av SR

Selv om prøven ofte blir rekvirert (bestilt) er ikke SR noen god screening-test. Den gir svar med lav spesifisitet og usikker sensitivitet. Den har likevel vært svært mye benyttet og har gitt mye nytte, særlig før CRP-testen ble tilgjengelig. Forhøyet senkning sees ved et stort antall sykdommer, men for mange av disse kommer økningen for sent i forløpet til at sykdommen kan bli oppdaget så tidlig som ønskelig.
CRP er en raskere og muligens enklere test. I mange tilfeller er det ikke nødvendig å ta SR når man har tatt CRP. Ved bakterieinfeksjoner øker CRP mer og tidligere enn SR, og virusinfeksjoner gir liten økning med CRP.
Senkningsreaksjonen er spesielt nyttig ved mistanke om sykdommene temporalisarteritt og polymyalgia rheumatica (hvor verdien kan passere 100 mm/t). Ved andre revmatiske sykdommer kan SR være endel øket for noen pasienter med såkalt "seropositiv" tilstand. Tilstander som mikrocytær anemi og nefrotisk syndrom er andre eksempler hvor man får forhøyet SR, mens CRP er normal.
Bruken av SR som screening-test på asymptomatiske (fremstår som friske) personer har begrenset verdi. Når man har mistanke om en betennelsestilstand, kan den ha en viss verdi, men som regel ikke utover det man får ut av et CRP-svar.
Ved proteinelektroforese kan det for pasienter med høy senkning påvises forandringer i proteinmønsteret som kan si noe mer om hva slags sykdom som forårsaker høy senkning.
Ferritin er et protein i blod og i lever som er et av de viktigste jernlagrene i kroppen. Hos endel pasienter med høy senkning vil ferritinanalysen være forhøyet uten at jernlagrene er øket.
Wu (De ti kongedømmer)

Wu (kinesisk: 吳) eller Huainan (淮南) var i perioden 907 til 937 ett av Kinas ti kongeriker. Rikets territorium tilsvarer dagens Jiangsu og Anhui og dessuten tilgrensende deler av Jiangxi og Hubei.
Dets hovedstad var først Guangling (dagens Yangzhou) og senere Jinling (dagens Nanjing). 
Wu-rikets siste konge, Xu Zhigao, erklærte seg som rettelig etterfølger av Tang og utropte det sørlige Tang-rike.
Allen S. King kullkraftverk

Allen S. King kullkraftverk  er et kullkraftverk ved Oak Park Heights langs elva St. Croix i Washington County, delstaten Minnesota i det nordlige USA. Det har en installert produksjonskapasitet på 598 MW, fordelt på 1 blokk / turbin. Operatør er Xcel Energy Co.
Anlegget ble bygget ut i årene 1960–1968. Brenselkilden er bitumenøst kull, og biomasse (trepellets). 
I 2006 hadde hele anlegget utslipp på 3,402 millioner tonn CO2.
Lev Berg

Bakgrunn, studier

Han ble født i Bessarabia, som på den tiden tilhørte Det russiske keiserdømmet. Foreldrene var jødiske, men Berg gikk over til kristendommen for å  få lov til å studere. 
Han studerte zoologi og geografi og avla eksamen ved universitet i Moskva i 1898. 
Etter eksamen var han fiskeriinspektør ved Aralsjøen 1899–1903. Han studerte oseanografi i Bergen 1902–03.

Akademisk karriere

I perioden 1904–13 var han ansatt ved det zoologiske museet i St. Petersburg. Han arbeidet med limnologiske undersøkelser av de store innsjøene i keiserdømmet, blant annet Balkhasjsjøen, Issyk-Kul, Sevansjøen og Ladoga. I 1909 tok han doktorgrad i geografi med en avhandling om Aralsjøen.
Seinere hadde han flere viktige stillinger, ofte samtidig, både som professor og innen statsadministrasjonen. Han var en ledende iktyolog og publiserte blant annet verket Freshwater fishes of the U.S.S.R. and adjacent countries i 3 bind (4. utg., 1948–49 på russisk, engelsk oversettelse 1962–65). For dette verket fikk han posthumt Stalinprisen i 1951. Et grunnleggende arbeid innenfor fiskenes systematikk er Classification of Fishes Both Recent and Fossil (1940, både på russisk og engelsk).
Innenfor geografien forsket han på jordtyper, geomorfologi og klimatologi. Han utviklet også en egen evolusjonsteori, kalt nomogenese. Den skiller seg både fra darwinisme og lamarckisme. Det legges mindre vekt på naturlig utvalg og makroevolusjon forklares med teleologiske argumenter. Lysenko og hans støttespillere sammensverget seg i 1939, så Lysenko, og ikke Berg, ble valgt inn i biologiseksjonen i Det sovjetiske vitenskapsakademiet. Berg ble i 1946 valgt inn i geografiseksjonen i akademiet.
Henrik Svensmark

SKY-eksperimentet

I 2000 fikk Svensmark ideen til et eksperiment som fikk navnet SKY. Her fikk man målt de kjemiske reaksjonene av kosmiske stråler som utløses i atmosfæren. Eksperimentet ble avsluttet i 2006. Målingene påviser at kosmisk stråling øker forekomsten av aerosoler, små partikler. Aerosoler er forutsetningen for at vanndamp danner skyer igjen og kondenseres til vanndråper. Dermed har en påvist at kosmisk stråling kan være en faktor for dannelse av skyer som dermed påvirker jordens klima.
Resultatene er publisert i Proceedings of the Royal Society A i London.

Dokumentarfilm

En film om Henrik Svensmarks forskning med tittelen Klima-mysteriet (engelsk tittel: The Cloud Mystery), produsert av Lars Oxfeldt Mortensen hadde premiere på dansk TV2 den 16. januar 2008. I en anmeldelse av filmen i Ingeniøren sies det at filmen gir en god gjennomgang av Henrik Svensmarks teori, men uten å ha gitt nevneverdig plass til videnskapelige motsigelser.
Berit Tversland

Virke ved hoffet

Tversland ble i 1977 ansatt ved Det kongelige hoff. Hun var i tolv år guvernante for prinsesse Märtha og prins Haakon. Etter dette ble Tversland assisterende kabinettsekretærer. I 1990 ble hun sekretær for prinsesse Märtha, senere fylte hun samme funksjon for kronprins Haakon før hun ble privatsekretær for kong Harald. Fra 2000 var Tversland kabinettsekretær. Tversland ledet kabinettssekretariatet Det kongelige hoff og har også vært fungerende hoffsjef. Hun ble pensjonert i 2012.
Tversland har gått ved Forsvarets høgskole og har vært leder i Oslo bispedømmeråd.

Utmerkelser

Tversland er innehaver av en rekke norske og utenlandske ordener. Kongen utnevnte i 2005  Tversland til kommandør av St. Olavs Orden «for fortjenstfullt virke i H.M. Kongens  tjeneste.» Kongen forfremmet i 2012 Tversland til storkors av St. Olavs Orden. I 2005 mottok hun Kongehusets 100-årsmedalje. Tversland har mottatt 1. klasse av den estiske Terra Mariana-korsets orden og 3. klasse av Den hvite stjernes orden, storkors av Republikken Italias fortjenstorden, storkors av den portugisiske Infante Dom Henriks orden, storkors av Spanias sivile fortjenstorden, storridderkors av Den islandske falkeorden, 3. klasse (kommandørkors) av Storfyrst Gediminas av Litauens orden og kommandørkors av Republikken Polens fortjenstorden.
EM i friidrett 1938 – 100 meter menn

Forsøksheat

3. september

Semifinaler

3. september
Innherredsferja

Innherredsferja AS var en norsk fergeoperatør på Trondheimsfjorden. Den opererte fergesambandet mellom Levanger og Hokstad, som forbant Ytterøy til fastlandet, og fergesambandet mellom Vangshylla og Kjerringvik, som forbant Inderøy og Mosvik. Selskapet opererte syv ferger gjennom dets historie, og hadde opp til tre i drift samtidig, inkludert en reserve. Selskapet hadde kontorer på Levanger.
Selskapet ble grunnlagt i 1957 og begynte en tjeneste mellom Venneshamn, Kjerringvik, Vangshylla, Hokstad og Levanger. Opprinnelig var selskapet eid av en blanding av kommuner, fylket og privatpersoner og -selskaper. I 1964 ble selskapets rute delt i to, begge med étt samband. Etter at Skarnsundbrua ble åpnet i 1991, ble fergesambandet mellom Vangshylla og Kjerringvik stengt. I 2005 ble selskapet overtatt av Fosen Trafikklag, etter at staten bestemte at ruten skulle på anbud. Denne ble tapt til Nor-Ferjer, og selskapet opphørte driften ved utgangen av 2006.
La oss se på saken

La oss se på saken er en popularisering av rettsreferater fra noen av de store kriminalsakene som Axel Kielland selv hadde referert. Boka kom ut i 1958. 
Etter å ha skrevet om svenske spioner og engelske mordere avslutter han med å skrive:
Vi kan ikke forlate emnet uten å ta et plask i vår egen juridiske andedam
Så tar han for seg det han kaller Prosessen mot Arnulf Øverland. i kjølvannet av hans artikkel i Dagbladet Kristendommen – den tiende landeplage basert på et foredrag i Oslo studentersamfunn.
Foredraget ble anmeldt for blasfemi av teologiprofessor Ole Hallesby Hallesby, som tidligere var gått til angrep på teaterstykket «Guds grønne enger», på Nationaltheatret i 1933. Det ble tatt av plakaten etter en forestilling – og Hallesby meldte dette til politiet. Det er selve rettssaken mot Øverland Kielland beskriver.
Øverlands forsvarer var advokat Emil Stang d.y., og saken endte med at forfatteren ble frifunnet.
St. Lucie kjernekraftverk

St. Lucie kjernekraftverk er et kjernekraftverk som produserer elektrisk kraft på Hutchinson island nær byen Fort Pierce i St. Lucie County, litt nord for storbyområdet Miami i  Florida i USA. Kjernekraftverkets to reaktorer ble godkjent for igangsetting i hnhv 1975 og 1983. Installert maksimal effekt er 1 678 MW,  men i realiteten nesten 1 700 MW bruttoeffekt; og årsproduksjonen i 2007 var på om lag 11,39 TWh elektrisk kraft 
Anlegget eies av Florida Power & Light. Det har i alt to reaktorer som er i operativ drift, hver med maksimalt i gjennomsnitt 850 MW effekt. Etter dagens konsesjoner skal reaktorenes produksjon opphøre i hnhv 2036 og 2043.
Nedrustning

Nedrustning er en betegnelse som brukes når militæret i et land ruster ned. Det motsatte av nedrustning er opprustning og betyr at et land velger å bruke mer penger på militæret.
Når det gjelder nedrustning er det spesielt kjernefysiske våpen som får mest oppmerksomhet. Nedrustning av kjernevåpenlagrene har vært tema for mangfoldige samtaler og forhandlinger spesielt mellom USA og Russland.
Øyestad Idrettsforening

Øyestad Idrettsforening (stiftet i 1929) er et idrettslag fra Nedenes ved Arendal i Aust-Agder.
Under Idrettsgallaen 2009 ble Trygve Bringsverd fra lagets hoppgruppe hedret med prisen «Årets Ildsjel» for sitt mangeårige arbeid for å fremme hoppsporten på Sørlandet.

Fotball

Klubbens fotballag har svingt opp og ned mellom 3. og 4. divisjon det siste tiåret.  Gav fra seg sin plass i 3.div til FK Arendal i 2000 og ble hetende ØIF/FK Arendal 2 som da lå i 4. div. Klubben slet med spillere i 2004 og slo seg sammen med Hisøy og måtte da automatisk gå ned i 5. div. Øyestad oppløste seg fra Hisøy og måtte starte på nytt i 6. div. i 2006. Laget endte på en 3.-plass i 6. div. 2007. Flere kjente spillere har kommet opp i systemet fra Øyestad. Arve Seland, Kai Risholt og Roger Risholt.

Håndball

Herrelaget ØIF Arendal rykket opp i eliteserien i håndball for herrer foran 2009/10-sesongen.
Mirnyj (forskningsstasjon)

Mirnyj (russisk: Мирный, fredfull) er en russisk forskningsstasjon i Antarktis, beliggende i Queen Mary Land.
Stasjonen ble åpnet 13. februar 1956 av den første russiske antarktisekspedisjonen. Den benyttes som hovedbase for Vostok som ligger 1400 km fra kysten. Mirnyj består av 30 bygninger og har en sommerbemanning opptil 169, mens om lag 60 forskere og teknikere overvintrer. Gjennomsnittstemperaturen her ligger på –11°C, og det er over 200 dager årlig med vindstyrke over 15 m/s.
De viktigste forskningsområdene er glasiologi, seismologi, meteorologi, observasjon av polarlys, kosmisk stråling og marinbiologi.
Tre minnesmerker etter omkomne ekspedisjonsmedlemmer er oppført på lista over historiske steder og kulturminner i Antarktis og er beskyttet av bestemmelsene i Antarktistraktaten.
Via Francigena

Via Francigena er pilegrimsruten fra Roma og nord mot Frankrike og England.  
Den ble brukt av biskop Sigeric av Canterbury (død 994) som i år 990 gikk fra Canterbury i England til Roma. Han skrev ned ruten på tilbakereisen.
Deler av ruten ble brukt omkring år 1150 da abbed Nikulás Bergsson (død 1159) reiste fra det islandske klosteret Munkaþverá til Jerusalem via blant annet via Norge. Hans notater ble utgitt som "Leiðarvísir og borgarskipan" noen år senere.
Søgne og Songdalen Budstikke

Søgne og Songdalen Budstikke er ei lokalavis som blir utgitt i Søgne og Songdalen i Vest-Agder. Avisa ble etablert i 1999, originalt under navnet Budstikka for Søgne og Songdalen, og er en del av Schibsted-konsernet. Budstikka er ei partipolitisk nøytral ukeavis, og papiravisa kommer ut på onsdager.
Ansvarlig redaktør og daglig leder er Fridtjof Borø Nygaard (per 2019). Avisa holder for tiden til i Mandal (per 2019).
Helmer & Sigurdson

Helmer & Sigurdson er en fellesbetegnelse for flere norskproduserte kriminalserier med etterforskerne Helmer (Alf Nordvang) og Sigurdson (Anders Hatlo). Disse produksjonene besto i alt av fem miniserier og tre TV-filmer og ble sendt på NRK fra 1975 til 1981. Utgangspunktet for handlingen var alltid et mord. De to etterforskerne fikk ofte hjelp av de to eldre amatørdetektivene H.P. Brockmann (Ingolf Rogde) og Agathe Skram (Ella Hval), som bidro med avgjørende informasjon til at sakene kunne oppklares. Seriene ble skapt av Jon Bing, Tor Åge Bringsværd og Reidar Thomassen.
Helmer & Sigurdson regnes som den første store norskproduserte krimserien som ble sendt på norsk TV.

Mulig comeback

10. juli 1999 ble det kjent at Helmer & Sigurdson skulle gjøre comeback. Etter en idé av skuespillerduoen Anders Hatlo og Johannes Joner ble det skrevet manus av en første episode, og skisser for elleve ytterligere episoder. Manuskriptet ble skrevet av krimheltenes skapere Bing og Bringsværd. Det ble kunngjort i media at Joner skulle bli den nye helten i serien, hvor han skulle spille «Sigurdsons» nye politipartner «Selmer». «Helmer» har gått av med pensjon, men publikum ble lovet at Alf «Helmer» Nordvang ikke klarer å holde seg unna politikammeret, og at han ville dukke opp i serien. NRK ville ta en beslutning før jul i 1999 om de ønsket produsere serien.
Alf Nordvang som spilte Helmer døde i 2007 og medforfatter Jon Bing døde i 2014.
Permian Basin kraftverk

Permian Basin kraftverk er et varmekraftverk i Ward County i Texas i det sørlige USA. Anlegget har en installert produksjonskapasitet på 536 MW, fordelt på 1 blokk. Operatør er energiselskapet TXU. Utstyret er vesentlig levert av General Electric.
Kraftverket ble utbygd omkring årene 1956–1973. Brenselkilden er naturgass og fyringsolje.
Pronophila

Utseende

Gankse store (vingespenn gjerne 70-80 millimeter) og bredvingede, brune sommerfugler. Bakvingens kant er bølgete. Oversiden er mørkbrun, noen ganger med oransje felter eller øyeflekker. Undersiden er gjerne litt lysere gråaktig eller rødlig brun, bakvingen ofte med et markert tverrbånd.

Levevis

Disse sommerfuglene lever i fuktig skog mellom 1000 – 3000 meter over havet. Biologien er dårlig kjent, men larvene lever sannsynligvis på bambus i slekten Chusquea og andre slekter.

Utbredelse

Slekten er utbredt over det meste av Sør-Amerika, fra Venezuela i nord til det nordlige Argentina i sør.
De fleste av artene er vestlige og knyttet til Andesfjellene, det er for eksempel bare funnet én art i Brasil (denne artens plassering i slekten er usikker). Én art lever i fjellområder i Mellom-Amerika.
Fylkesvei 5412

Fylkesveg 5412 går mellom Modalen og Steinsland i Modalen kommune. Veien er 22,0 km lang.
Frem til 2019 hadde veien betegnelsen Fv345.
Cylindrosybra

Utbredelse

Arten lever på Salomonøyene.
Cyrtinini

Utseende

Små (opptil 10 millimeter) og nokså spinkle trebukker med antenner som er omtrent så lange som kroppen. På farge er de mer eller mindre brunlige. Kroppsformen er avlang, pronotum er sylindrisk til tønneformet, ofte lengre enn bredt, uten pigg på sidene. Denne gruppen omfatter sannsynligvis de aller minste medlemmene av familien trebukker, med kroppslengde mellom 1,5-2 millimeter.

Utbredelse

Gruppen finnes i Queensland, på Ny-Guinea og på øyene i det vestlige Stillehavet: Ny-Caledonia, Fiji, Samoa, Tonga, også i Mellom- og Sør-Amerika.
Iéna (Paris Metro)

Iéna er en stasjon i 16. arrondissement på metroen i Paris.
Stasjonen har sitt navn etter Avenue de Iéna som er oppkalt etter den tyske byen Jena der Napoleon I seiret i et slag mot den prøyssiske hæren.
Stasjonen betjenes av linje 9.
Rüdiger Schleicher

Bakgrunn

Rüdiger Schleieicher ble født i Stuttgart i Kongeriket Württemberg og gift med Ursula Bonhoeffer (1902–1983), Karl Bonhoeffers datter og Dietrich og Klaus Bonhoeffers søster. Hans datter Renate giftet seg med Dietrich Bonhoeffers venn teologen Eberhard Bethge. 
Schleicher studerte jus i Tübingen og fikk sin doktorgrad i 1923 med en avhandling om internasjonal luftfartsrett.

Karriere

Etter å ha arbeidet i Württembergs offentlige tjeneste og med den tysk-amerikanske forhandlingskommittee i utenriksdepartementet i Berlin ble han en ansatt i Riksttransportministeriet i 1927. Da nazististene overtok makten i 1933 begynte han i det nyopprettede Ministry of Luftfartsministerium under Hermann Göring. I begynelsen av 1935 ledet han den juridiske avdelingen som rådgiver.
Den 14. august 1939, mindre enn tre uker før utbruddet av krigen ble Schleicher fjernet som leder av den juridiske avdeling og fikk stilling som konsulent i det tyske luftfartsdirektorat. Hans advokatvirksomhet, publikasjoner og presentasjoner av internasjonal lov, fornyelse av Kellogg-Briand-Pakten, (1928), og Haag-Konvensjonene regjeringen. I 1939 fikk han i tillegg ansvar for ledelsen av Institutt for Luftfartslov ved Frederick William Universitetet i Berlin og publisering av magasinet Archiv für Luftrecht.

Motstand mot Adolf Hitler

Instituttet ble senere brukt for skalkeskjul for møter i motstandsarbeidet.
I det tilfelle at attentatet mot Adolf Hitler (20. juli-attentatet) ble vellykket,ville Schleicher blitt ansvarlig for omorganisering av flytrafikken. Etter attentatet for å myrde Führer på Wolfsschanze (Ulvehiet)i Østpreussen mislyktes, tilstod Schleicher i avhør at han var mot nazi-regimet. For å få til forsoning med Vestmaktene sa han, måtte Hitler drepes.
Den 2. februar 1945 ble Schleicher dømt til døden av Volksgerichtshof (Folkedomstolen). Den presiderende dommer var Roland Freisler som selv ble drept i et amerikansk luftangrep neste dag. Etter flere måneder i Gestapos varetekt ble Rüdiger Schleicher skutt natt til 22.-23. april sammen med tolv andre fanger, blant dem hans egen svoger, Klaus Bonhoeffer og hans assistent Hans John av  Reichssicherheitshauptamt-troppen på det tidligere messeområdet i nærheten av Lehrter Straße fengsel i Moabit da den Den røde armés soldater allerede var inne i Berlin.
Schleichers arbeide med den tyske luftfartslov (Luftverkehrsgesetz) ble videreført etter hans død
Colonia 18 de Julio

Transport

Ruta 3 General José Gervasio Artigas forbinder Colonia 18 de Julio med Salto, Paysandú og Trinidad.
Skaubygda Idrettslag

Skaubygda IL er et idrettslag i Frogn i Akershus. Idrettslaget stiftet 9. februar 1970, og disponerer en grusbane for fotball og klubbhus. Begge deler ligger på Dalbanen nær Brevik i Nordre Frogn. Grusbanen ble bygget i 1988 og klubbhuset i 1999. Etter at fotballbanen ble byd i 1988, meldte idrettslaget seg inn i Norges Idrettsforbund og Norges Fotballforbund. De to største arrangementene idrettslaget gjennomfører er en årlig terrengløpkarusell og terrengløpet Skaubygdaløpet. Idrettslaget har per 2008 kun fotballag i aldersbestemte klasser. I 2019 spiller seniorlaget i 8. divisjon.
This Is the World We Live In

«This Is the World We Live In» er en sang av den svenske pop-discogruppen Alcazar. Sangen kom ut i 2004 og ble raskt en stor sommerhit i Europa, inkludert Norge. Sangen er skrevet av B. Edwards, N. Rogers, Phil Collins, Tony Banks, Mike Rutherford, A. Bhagavan, N. von der Burg samt J. von der Burg og inneholder deler av Diana Ross' «Upside Down» og sangen «Land of Confusion» fra Genesis.
«This Is the World We Live In» er med på Alcazars album Dancefloor Deluxe, som singel, maxisingel og på diverse sampleplater.
Haukur Ingi Guðnason

Personlig liv

Haukur Ingis Guðnasons far er Guðni Kjartansson. Han er forlovet med Ragnhildur Steinunn Jónsdóttir, som var Miss Iceland i 2003 og er en kjent TV-presentatør.
Australsk fotball i Sverige

Australsk fotball i Sverige spilles både på uorganisert og organisert nivå. Den første klubben i Sverige ble grunnlagt i 1993 og var Helsingborg FC. Det første året kalte de seg for The Ravens, men byttet navn til The Saints innen de ble med i den danske ligaen og spilte sin første kamp i 1994. Helsingborg Saints bestod ikke bare av Helsingborg-spillere, men var hele Skånes lag. Det andre laget som ble startet i Sverige var Lund Bulldogs. De spilte i den danske ligean i 1995, men ble lagt ned etter én sesong.
I 2003 bestemte Helsingborg, Lund og Malmö seg for å starte tre separate lag og anvende The Saints når de møtte danske lag. De tre skånske lagene ble da Helsingborg West Raptors, Lund Magpies og Malmö Maulers. Disse tre lag startet også en skånsk liga som en del under den danske ligaen. I 2003 var også det året da Göteborg Berserkers så dagens lys.
I 2004 ble det startet to lag i Stockholm; Dynamites og Royals, men i 2005 ble det startet en Stockholmsliga med tre lag, der Stockholm Dynamite ble deres felles lag og de tre individuelle lagene er Solna Axmen, Bromma Vikings og Södermalm Blue Saints.
2005 var også året da Borås ARFC ble stiftet etter det at noen Borås-spillere fra Göteborg Berserkers bestemte seg for å starte en egen klubb i Borås.
Medlemmer av Pat Metheny Group

Dette er en liste over medlemmer i Pat Metheny Group, både tidligere og nåværende. Gruppen har eksistert siden slutten av 70-tallet, og totalt har 19 medlemmer vært innom i bandets historie. På slutten av 80-tallet, ved gruppens utgivelse av deres femte studioalbum Still Life (Talking), var gruppen på sitt største med åtte medlemmer. Til å begynne med var det kun fire medlemmer, Pat Metheny på gitar, Lyle Mays på piano, Danny Gottlieb på trommer og Mark Egan på bassgitar. Egan ble imidlertid byttet ut med Steve Rodby etter bare få år og Rodby, Metheny og Mays har vært faste medlemmer av gruppen siden 1980. I dag består gruppen av syv medlemmer der alle har vært med siden 2005.